หน้าแรก ข้อมูลรายประเทศ เอเชียใต้ วิสัยทัศน์และพันธกิจ
หากแต่วันนี้ พ.ศ.นี้ บ้านไหนไม่มีตู้เย็นใช้เริ่มจะเชยเสียแล้ว เพราะตู้เย็นกลายเป็นสินค้าจำเป็น ที่ไม่ใช่แค่เพียงแค่อุปกรณ์ในการดับกระหายคลายร้อน หรือแช่ผักให้สดได้นานๆ แต่ยังเป็นเครื่องบ่งบอกฐานะ ความมีหน้ามีตา หลายคนต้องเก็บเงินนับสิบปีกว่าจะได้เป็นเจ้าของตู้เย็นสักเครื่อง
อย่างเช่นที่เป็นข่าวทางเว็บไซต์ bbc.com ประจำวันที่ 28 มกราคม 2558 มีช่างตัดกางเกงในหมู่บ้านแห่งหนึ่งในรัฐกัลกัตตา น้ำตาแทบร่วงเมื่อเขาได้เป็นเจ้าของตู้เย็นที่ไฝ่ฝันถึงมาเป็นเวลา 10 ปี และเขายังเป็นคนแรกของหมู่บ้านที่มีตู้เย็นเสียด้วย ถึงขนาดต้องทำพิธีรับขวัญตู้เย็นเพื่อเป็นสิริมงคลต่อครอบครัวทีเดียว
ช่างตัดกางเกงในเมืองกัลกัตตา พาตู้เย็นตู้แรกที่รอคอย คุณแม่บ้านในชนบทพาตู้เย็นที่ถูกที่สุดชื่อ ChotuKool มา 10 ปี กลับบ้าน (ภาพจากเว็บไซต์ bbc.com) กลับบ้านอย่างมีความสุข (ภาพจาก Godreg and Boyce)
ตู้เย็นเริ่มมีจำหน่ายในประเทศอินเดียมาตั้งแต่ปี 2493 โดยเจ้าตลาดได้แก่แบรนด์ใหญ่ในบ้านอย่าง Godrej, Kelvinator, Allwyn และ Voltas จนกระทั่งในปี 2533 ได้มีการเปลี่ยนแปลงกฏหมายที่เปิดโอกาสให้บริษัทชั้นนำระดับโลกเข้ามาทำธุรกิจได้
ตลาดในปี 2558 จึงกลายเป็นของแบรนด์ชั้นนำ อย่าง Samsung India Electronics Pvt. Ltd,LG Electronics India Pvt. Ltd., Whirlpool India Limited เป็นอาทิ สำหรับคนที่สนใจดีไซน์สวยพร้อมความเย็นจากภายใน ก็จะมองหาตู้เย็นของ Panasonic และ Electrolux
ตลาดตู้เย็นในประเทศอินเดียมีอัตราการเติบโตโดยเฉลี่ยร้อยละ 15 ต่อปี หรือประมาณ 3.5 – 4 ล้านตู้ต่อปี มีมูลค่าการตลาดประมาณ 500 ล้านรูปี ร้อยละ 75 ของผู้ซื้ออาศัยอยู่ในเมืองใหญ่ และร้อยละ 25 อาศัยในเขตชนบท
จากรายงานการวิจัยที่ทำโดย TVJ เมื่อเดือนพฤษภาคม 2554 บ่งชี้ว่าประชากรทางภาคเหนือของประเทศอินเดียให้ความสำคัญกับเรื่องราคา มากกว่าประชากรของอินเดียแดนใต้ ตู้เย็นแบบประหยัดไฟ ใช้ได้สารพัดประโยชน์ เป็นมิตรต่อสิ่งแวดล้อม ไม่มีนำแข็งเกาะ สองประตู เป็นที่สนใจของลูกค้าเป็นอย่างมาก
นอกจากห้างสรรพสินค้าแล้ว เว็บไซต์เป็นช่องทางที่มาแรง เพราะลูกค้าสามารถเปรียบเทียบสินค้าได้ โดยมีการจัดอันดับ 5 เว็บไซต์ชั้นนำสำหรับการเลือกซื้อตู้เย็นได้แก่ อันดับหนึ่ง flipkart.com อันดับสอง snapdeal.com อันดับสาม amazon.in อันดับสี่ cromatail.com อันดับห้า HomeShop18.com เว็บไซต์ snapdeal.com ประโคมโฆษณาว่าคุณสามารถซื้อตู้เย็นในราคาที่ถูกกว่าใครได้ที่นี่ มีให้เลือกหลากหลายยี่ห้อ ทุกรุ่น ทุกราคา
ส่วนเว็บไซต์ indiahometips.com มีบทความเกี่ยวกับคู่มือในการเลือกตู้เย็น ให้เป็นแนวทางสำหรับผู้มองหาตู้เย็นที่ดีที่สุดสำหรับครอบครัว ซึ่งสะท้อนให้เห็นว่าชาวอินเดียนั้นก่อนจะซื้อหาอะไร เขาจะสนใจค้นหาข้อมูล เปรียบเทียบราคา และความคุ้มค่าเสียก่อน แบรนด์ดังเจ้าตลาดในอินเดียอย่าง Godrej จึงสร้างตู้เย็นราคาถูกที่สุดเพียง 69 เหรียญดอลลาร์สหรัฐ (ราวๆ 2,000 กว่าบาท) ให้เป็นตู้เย็นขวัญใจแม่บ้านในชนบท ภายใต้ชื่อ ChotuKool
ตู้เย็นของอินเดีย ต้องมีลวดลายแบบอินเดีย (ภาพจาก blog.sagmart.com)
ตลาดของตู้เย็นที่เติบโตขึ้น มีผลโดยตรงมาจากการเปลี่ยนแปลงโครงสร้างครอบครัวในประเทศอินเดีย ซึ่งปัจจุบัน อัตราการเติบโตอย่างรวดเร็วของครอบครัวชนชั้นกลางมีผลโดยตรงต่อดัชนีการบริโภคที่เปลี่ยนแปลงไป เมื่อตู้เย็นขายดี ย่อมส่งผลต่อตลาดน้ำดื่มผลไม้ น้ำอัดลม และผลิตภัณฑ์แช่เย็นและอาหารแช่แข็งทั้งหลาย
สำหรับเอกชนไทยที่ทำธุรกิจที่ต้องใช้เครื่องทำความเย็นเป็นปัจจัยในการเก็บรักษาอาหาร น่าจะเริ่มมองหาช่องทางเข้าไปขยายธุรกิจในอินเดีย โดยเฉพาะอินเดียตอนใต้ ซึ่งไม่ไกลจากเมืองไทย และมีการประมงส่งออกเนื้อปลา เนื้อกุ้ง เป็นปริมาณมากในแต่ละปี แม้ตอนนี้ยังไม่เห็นคนอินเดียรับประทานอาหารประเภท ลูกชิ้นปลา ลูกชิ้นกุ้ง ปลาเส้น หรืออาหารแช่แข็ง แต่คาดว่าอีกไม่นานเกินรอ รูปแบบการรับประทานอาหารที่เพิ่มความสะดวกสบายให้กับครอบครัวจะเริ่มเข้าสู่สังคมอินเดีย พร้อมความสุขกายสบายใจที่ได้จากการเปิดตู้เย็นโนฟรอสต์
รายงานโดย นางสาวสุทธิมา เสืองาม